Scléip (comórtas)

Is comórtas tallainne é Scléip atá dírithe ar an gceol comhaimseartha agus ar an rince. Tugtar deis do dhéagóirí a gcuid ceoil a chur i láthair ar an stáitse os comhair lucht féachana agus moltóirí. Bíonn idir chatagóirí do ghrúpaí agus d'iomaitheoirí aonair ann. Is iad Gael Linn lucht a eagraithe.

Cuirtear réamhbhabhtaí ar siúl sna ceithre chúige i mí na Samhna agus bíonn Craobh na hÉireann ar siúl i mí Feabhra san athbhliain. Bíonn duais faoi leith, Gradam NÓS, ag dul don amhrán nuachumtha is fearr sa chomórtas.

 Na comórtais 
Bíonn rannóga sóisir agus sinsir ann i ngach comórtas ach amháin sa Slua-Amhránaíocht. Seo a leanas na catagóirí:

 Amhránaíocht Aonair sa Stíl Pop/Rac/Rap, le Féintionlacan
 Amhránaíocht Aonair sa Stíl Pop/Rac/Rap, le Tionlacan ó Fhuaimrian Taca
 Popghrúpa/Racghrúpa, le Féintionlacan
 Ceol Uirlise Aonair sa Stíl Pop/Rac/Snagcheol
 Slua-Amhránaíocht

Glactar le ceol nua-chumtha, le hathleaganacha agus le meascraí, ach iad a bheith i nGaeilge. Ní ghlactar le ceol clasaiceach ná le ceol traidisiúnta.

Déantar measúnú ar na hiomaitheoirí de réir tréithe mar seo a leanas, ag brath ar an gcatagóir: Guth/Scileanna ceoil, Léiriú/Luach Siamsaíochta, Rithim, Gluaiseachtaí, agus Rogha Ceoil/Amhráin.

Bíonn Scléip oscailte do dhaltaí i scoileanna Gaeltachta, i nGaelcholáistí agus in aonaid lán-Ghaeilge i scoileanna eile. Ní bhíonn cead ag aon scoil níos mó ná 2 iomaitheoir a chur isteach sa chatagóir chéanna sna rannóga sóisir agus sinsir faoi seach.

 Gradam NÓS 
Chomh maith leis na catagóirí thuasluaite, bronntar duais faoi leith ar an amhránaí nó ar an mbanna a chuireann 'An tAmhrán Nuachumtha is Fearr' i láthair. Cuireadh tús leis an ngradam seo i gcomhpháirtíocht leis an iris ar líne NÓS chun aitheantas a thabhairt do chumadóirí ceoil.

 Stair 
Luaitear an Comórtas Uile-Éireann Amhránaíochta mar réamhtheachtaí de chuid Scléip. Ba chomórtas é sin ar cuireadh tús leis sna 1950idí agus ar chuir na mílte dalta scoile isteach air. Dhéantaí cuid de na buaiteoirí a thaifead ar cheirníní agus bhíodh ceolchoirm mhór i nGaeilge chun barr smaise a chur ar gach comórtas.

Bhíodh Scléip féin faoi chúram Gaeloideachas. Ó 2014 i leith is iad Gael Linn a bhíonn á reáchtáil. Tá líon na n-iomaitheoirí méadaithe go mór agus cáil nach beag bainte amach ag iarbhuaiteoirí.

Naisc sheachtracha
 Suíomh oifigiúil: Scléip Gael Linn
 Soundcloud
 Físeán le Meon Eile: "Craobhchomórtas Scléip 2019"

Féach freisin
 Siansa (comórtas)
 Cath na mBannaí (Dorn san Aer)
 Gradaim NÓS
 Slógadh (comórtas)

Tagairtí

Catagóir:Comórtais cheoil
Catagóir:Gradaim Cheoil na Gaeilge
Catagóir:Gradaim na Gaeilge
Catagóir:Comórtais in ealaíona teangabhunaithe na Gaeilge
Catagóir:Comórtais sna healaíona teangabhunaithe
Catagóir:Comórtais Gaeltachta
Catagóir:Comórtais
Catagóir:Gael Linn
Catagóir:Ceol na hÉireann
Catagóir:Ealaíona teangabhunaithe na Gaeilge
Catagóir:Ealaíona teangabhunaithe
Catagóir:Rapcheol
Catagóir:Rac-cheol
Catagóir:Popcheol i nGaeilge
Catagóir:Rapálaithe Gaeilge
Catagóir:Racghrúpaí Gaeilge